
			Către, 
BIROUL PERMANENT AL 
CAMEREI DEPUTAȚILOR
			
	Vă înaintăm, alăturat raportul comun asupra Proiectului de Lege pentru modificarea şi completarea Ordonanţei Guvernului nr.43/1997 privind regimul drumurilor şi a Ordonanţei de urgenţă nr.195/2002 privind circulaţia pe drumurile publice, precum şi pentru completarea Legii nr.255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, trimis Comisiei pentru administrație publică și amenajarea teritoriului, Comisiei juridice, de disciplină și imunități, Comisiei pentru industrii și servicii și Comisiei pentru transporturi și infrastructură pentru examinare în fond, cu adresa nr. PL-x 258/2021 din 9 iunie 2021.
	În raport cu obiectul şi conţinutul reglementării, proiectul de lege face parte din categoria legilor ordinare.

R A P O R T    C O M U N
asupra Proiectului de Lege pentru modificarea şi completarea Ordonanţei Guvernului nr.43/1997 privind regimul drumurilor şi a Ordonanţei de urgenţă nr.195/2002 privind circulaţia pe drumurile publice, precum şi pentru completarea Legii nr.255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local

În conformitate cu prevederile art. 94 din Regulamentul Camerei Deputaţilor, republicat, cu modificările și completările ulterioare, Comisia pentru administrație publică și amenajarea teritoriului, Comisia juridice, de disciplină și imunități, Comisia pentru industrii și servicii și Comisia pentru transporturi și infrastructură au fost sesizate, prin adresa nr. PL-x 258/2021 din  9 iunie 2021, spre dezbatere în fond, cu proiectul de Lege pentru modificarea şi completarea Ordonanţei Guvernului nr.43/1997 privind regimul drumurilor şi a Ordonanţei de urgenţă nr.195/2002 privind circulaţia pe drumurile publice, precum şi pentru completarea Legii nr.255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local.
Senatul, în calitate de primă Cameră sesizată, a adoptat proiectul de lege în ședința din data de 7 iunie 2021.
Camera Deputaților este Cameră decizională, potrivit prevederilor art.75 din Constituția României, republicată și ale art.92 alin. (9) pct.1 din Regulamentul Camerei Deputaților, republicat, cu modificările și completările ulterioare.
La întocmirea prezentului raport comun Comisiile au avut în vedere:
· Avizul favorabil al Consiliului Legislativ (nr. 281/05.05.2021);
· Avizul favorabil al Consiliului Economic și Social (nr. 3447/21.04.2021);
· Avizul favorabil al Comisiei pentru apărare, ordine publică și siguranță națională (nr. 4c-15/225/23.06.2021);
· Avizul nefavorabil al Comisiei pentru drepturile omului, culte și problemele minorităților naționale (nr. 4c-6/540/24.06.2021).
Proiectul de lege are ca obiect de reglementare modificarea şi completarea Ordonanţei Guvernului nr.43/1997 şi a Ordonanţei de urgenţă nr.195/2002 precum şi pentru completarea Legii nr.255/2010, în scopul creării cadrului legislativ pentru construcţia unei reţele de drumuri pentru ciclişti pentru distanţe mai lungi.
În conformitate cu prevederile art. 62 și art. 64 din Regulamentul Camerei Deputaților, republicat, cu modificările și completările ulterioare, Comisiile sesizate în fond au examinat proiectul de lege  în ședințe separate.
Membrii Comisiei pentru transporturi și infrastructură au examinat proiectul de lege în ședința din ziua de 15 februarie 2021. La ședință au participat deputații conform listei de prezentă. În urma dezbaterilor, membrii comisiei au hotărât, cu majoritate de voturi, adoptarea proiectului de lege supus examinării în forma adoptată de Senat.
Membrii Comisiei juridice, de disciplină și imunități au dezbătut proiectul de lege în ședința desfășurată în sistem mixt din data de 22 februarie 2022. La lucrările Comisiei au fost prezenți membri ai comisiei, conform listei de prezență. În urma dezbaterilor, membrii comisiei au hotărât, cu majoritate de voturi, adoptarea proiectului de lege în forma adoptată de Senat.
Membrii Comisiei pentru industrii și servicii au examinat proiectul de lege în ședința din data de 22 februarie 2022 și au hotărât, cu majoritate de voturi, adoptarea proiectului de lege în forma adoptată de Senat. La lucrările comisiei au fost prezenți deputați conform listei de prezență.
La ședința Comisiei pentru industrii și servicii a participat domnul Popa Alexandru, șef serviciu în cadrul Inspectoratului General al Poliției Române – Direcția Rutieră, Ministerul Afacerilor Interne.
Membrii Comisiei pentru administrație publică și amenajarea teritoriului au dezbătut proiectul de lege în ședința din data de 8 martie 2022 și au hotărât, cu unanimitate de voturi, adoptarea proiectului de lege în forma adoptată de Senat. La ședința Comisiei pentru administrație publică și amenajarea teritoriului deputații au fost prezenți conform listei de prezență.
La ședința Comisiei pentru administrație publică și amenajarea teritoriului au participat domnul Popa Alexandru, șef serviciu în cadrul Inspectoratului General al Poliției Române – Direcția Rutieră, Ministerul Afacerilor Interne, și domnul Sándor Gábor – Secretar de Stat în cadrul Ministerului Transporturilor și Infrastructurii.

În urma examinării proiectului de lege și a opiniilor exprimate, membrii celor patru Comisii sesizate în fond au hotărât, cu majoritate de voturi, să propună plenului Camerei Deputaților adoptarea Proiectului de Lege pentru modificarea şi completarea Ordonanţei Guvernului nr.43/1997 privind regimul drumurilor şi a Ordonanţei de urgenţă nr.195/2002 privind circulaţia pe drumurile publice, precum şi pentru completarea Legii nr.255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local în forma adoptată de Senat.
În raport cu obiectul și conținutul reglementării, proiectul de lege face parte din categoria legilor ordinare.

	Șef serviciu, 
Cristian BITEA

Consilier parlamentar,
Beatrice MEIANU
	


Consilier parlamentar,

	Șef birou,

